РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/94-13

14. март 2013. године

Б е о г р а д

**З А П И С Н И К**

**СА ШЕСТЕ СЕДНИЦE ОДБОРА ЗА ПРАВА ДЕТЕТА**

**ОДРЖАНЕ 11. МАРТА 2013. ГОДИНЕ**

Седница је почела у 12,00 часова.

Седницом је председавао мр Небојша Стефановић, председник Одбора.

Седници су присуствовали чланови Одбора:Весна Ковач, Гордана Чомић, потпредседници Народне скупштине; Милица Дрњак, председник Одбора за рад, социјална питања, друштвену укључеост и смањење сиромаштва; Љиљана Лучић, Весна Ракоњац, Весна Јовицки, Невена Стојановић, Сања Јефић-Бранковић, Весна Милекић, Славица Савељић, Милица Војић-Марковић, Дубравка Филиповски, Олена Папуга, Милорад Стошић и Славица Савић, заменик члана.

Седници нису присуствовали чланови Одбора: Константин Арсеновић, др Ненад Поповић, др Жарко Кораћ, потпредседници Народне скупштине; Елвира Ковач и Мирко Чикириз.

Седници је присуствовала Марија Обрадовић, народни посланик.

Седници су присуствовали и: Јудита Рајхенберг и Јадранка Милановић, УНИЦЕФ; Невена Петрушић, Повереник за заштиту равноправности; Саша Стефановић, МОДС; Душица Попадић и Љиљана Богавац, Инцест Траума Центар.

Председавајући је констатовао да су испуњени услови за рад и одлучивање, те је предложио следећи

Д н е в н и р е д :

1. Иницирање измене члана 108. Кривичног законика;

2. Договор о конкретним активностима Одбора за права детета за период март-јун 2013. године и усаглашавање заједничких активности са УНИЦЕФ-ом;

3. Договор у вези са образовањем радних група;

4. Разно.

На молбу Јадранке Милановић председавајући је предложио да се изврши измена у редоследу тачака предложеног Дневног реда, тако да друга и трећа тачка постану прва и друга тачка, а прва постане трећа тачка Дневног реда.

Чланови Одбора су **већином гласова** усвојили предложени Дневни ред са изменом редоследа тачака.

Пре преласка на рад по тачкама утврђеног Дневног реда чланови Одбора су **већином гласова,** без примедби **усвојили** записник са Пете седнице одржане 18. децембра 2012. године.

**ПРВА ТАЧКА:** Договор о конкретним активностима Одбора за права детета за период март-јун 2013. године и усаглашавање заједничких активности са УНИЦЕФ-ом.

**Мр Небојша Стефановић** је потсетио чланове Одбора да су у материјалу за седницу добил интегрални предлог конкретизованог Плана рада за 2013. годину, који је сачинила група чланова Одбора уз сугестије које су дале и госпођа Милановић и госпођа Стевановић, као и преглед могућег План рада Одбора који је усклађен са Планом рада Владе и предлог активности Одбора за период март-јун 2013. године.

Председник Одбора је отварајући дискусију у вези са овом тачком Дневног реда замолио да пажња буде усмерена управо на предложене активности, као и да због динамике рада Народне скупштине није могуће потпуно прецизно - по датумима и конкретним извршиоцима планирати сваку поједину активнос.

Позвао је госпођу Рајхенбер и госпођу Милановић да узму активно учешће у расправи.

**Милорад Стошић** је истакао да је на претходној седници постигнут договор у вези са израдом оперативног Плана рада, који је и реализован уз његово и учешће народних посланика Дубравке Филиповски и Елвире Ковач, као и представника УНИЦЕФ-а и Центра за права детета који су доставили своје сугестије, након чега је израђен План активности који је добар и треба да буде усвојен.

**Јудита Рајхенберг** се захвалила члановима Одбора што су изгласали измену редоследа у тачкама Дневног реда, као и што је председник Одбора уврстио у Предлог дневног реда договор у вези са заједничким активностима са УНИЦЕФ-ом, јер тима наставља континуитет добре сарадње коју је Радна група за права детета из претходног сазива, остварила са УНИЦЕФ-ом.

Упознала је чланове Одбора да се у периоду од 18. до 20. априла 2013. године планира иницијална посета председавајућих Управног одбора УНИЦЕФ-а Србији. Управни одбор чине представници 36 земаља, председник и четири председавајућа чине Биро. Председник Управног одбора је амбасадор Финске. Представници УНИЦЕФ-а у Србији су израдили плериминарни план посете, која за њих представља велику част и задовољство, а део тог плана је и састанак са члановима Одбора за права детета Народне скупштине, који би требало да буде одржан 18. априла од 14,00 до 15,00 часова.

Предложила је да пре те посете Одбор и УНИЦЕФ интензивирају сарадњу, ради потсећања на важност заједничког посла.

Нагласила је да би пре поменутог састанка било добро да буде одржано Јавно слушање на тему „Улагање у образовање у раном детињству“, а да убрзо након тога буде одржано и јавно слушање на тему „Унапређење модела финансирања и расподеле дечјих додатака“.

**Александра Јовић** је скренула пажњу члановима Одбора да је у материјалима за седницу подељена брошура посвећена значају Улагању у образовање у раном детињству у Србији.

Нагласила је да према подацима до којих се дошло кроз истраживањња, мали број деце похађа предшколско образовање између 3 до 5 година. Усвојена Стратегија образовања предвиђа обухват 75% деце овог узраста предшколским образовањем. Србија у овом тренутку има обухват мањи од 50%, што је неупоредиво мање у односу на значај који се образовању у раном детињству придаје у европским земљама, у којима је обухват деце узраста од 3 до 5 година и до 90%. Такође, уколико би обухват био већи побољшала би се образовна структура становништва, што би утицало на прекид генерацијског сиромаштва. Ово би даље, допринело равномернијем развоју потенцијала за сву децу, а тиме и створило услове за праведније напредовање и развој, јер у садашњим условима деца из богатијих породица, чији родитељи имају виши образовни ниво имају предиспозиције да и сама стекну високо образовање и тиме себи обезбеде услове за бољи живот, док деца из сиромашнијих породица, са родитељима који су са ниским степеном образовања, најчешће и сама остају сиромашна и необразована. Неправичност садашњег система предшколског образовања нарочито долази до изражаја кроз податке да обухват деце из најсиромашнијих породица износи око 21%, док тај проценат за децу из имућнијих породица износи 75%. Неравномерност је присутна и у погледу сеоских и градских средина. Обухват деце у руралним срединама је испод 30%, док тај проценат у градовима износи око 50%.

Указала је на податак да у финансирању предшколског образовања локалне заједнице учествују са 80% у цени трошкова, а родитељи само 20%. То су државни ресурси који се не троше на одговарајући начин. Општине које су сиромашне, које улазе у трећу и четврту категорију имају обухват деце предшколским образовањем испод 30% (у општинама прве категорије је преко 50%). Ове општине немају економску моћ да издвоје средства за овакву намену.

Рекла је да је УНИЦЕФ-ова студија урађена по свим светским стандардима, као и да је у њој истакнут несумњив значај раног образовања, као стратешког интереса државе. Приказани су различити начин кофинансирања између државе и родитеља различите економске моћи, а ови модели би требало да буду представљени на јавном слушању.

Предложила је да јавно слушање, због експерата који треба да присуствују, буде одржано 9, 10. или 11. априла.

**Мр Небојша Стефановић** је предложио да јавно слушање на тему „Улагање у образовање у раном детињству“ буде одржано 9. априла 2013. године, у Малој сали Дома Народне скупштине, са почетком у 11,00 часова.

Такође, предложио је да на јавно слушање буду позвани:

-др Жарко Обрадовић, министар просвете, науке и технолошког развоја,

-г-ђа Јудита Рајхенберг, директорка канцеларије УНИЦЕФ-а, који ће дати уводна излагања,

- г-дин Александар Бауцал, Институт за психологију, који ће презентовати студију „Улагање у образовање у раном детињству“,

-г-ђа Зорица Трикић, Центар за интерактивну педагогију-ЦИП, која ће говорити о перспективи родитеља у вези са овом темом,

-Позив ће бити упућен и члановима Одбора за образовање, науку, технолошки развој и информатичко друштво, Одбора за финансије, Одбора за правосуђе, државну управу и локалну самоуправу, Одбора за рад, социјална питања, друштвену укљученост и смањење сиромаштва, представницима ресорних министарстава, надлежним државним органима и установама, невладиним и међународним организацијама које се баве овом темом, као и представницима предшколских установа.

Председник Одбора је Предлог одлуке ставио на гласање, а чланови Одбора су **једногласно донели Одлуку о организовању Другог јавног слушања Одбора за права детета, на тему „Улагање у образовање у раном детињству“, које ће бити одржано 9. априла 2013. године у Малој сали Дома Народне скупштине, са почетком у 11,00 часова и на које ће бити позвани учесници као из Предлога.**

**Председник Одбора** је ставио на гласање и предлог да чланови Одбора дана 18. априла 2013. године одрже састанак са Управним Одбором УНИЦЕФ-а у термину од 14,00 до 15,00 часова, што су чланови Одбора **једногласно прихватили.**

**Невена Петрушић** је предложила да Одбор за права детета буде домаћин младим панелистима, из различитих подручја Србије, што би било организовано уз подршку УНИЦЕФ-а.

Нагласила је да Повереник за зашттиу равноправности, у оквиру својих надлежности ради са групом деце на пројектима који имају за циљ сузбијање дискриминације.

**Предложила је да нека од наредних седница Одбора буде организована тако да се чланови Одбора сусретну са том децом, која себе назвају „истеривачи дискриминације у Србији“. На седници би деци били уручени сертификати након успешно завршене обуке, а они би представили резултате својих истраживања, која су вршена у њиховим школским средин и говорили о распрострањености и облицима дискриминације.**

**Мр Небојша Стефановић** је изразио спремност да Одбор за права детета организује седницу на предлог Повереника за заштиту равноправности, истакавши да управо овакве активности спадају у планирану делатност Одбора.

**Јадранка Милановић** је предложила да се Планом рада предвиди одржавање јавног слушања на тему „Унапређење програма дечијих додатака“, као и да оно буде одржано у мају месецу, а да јавно слушање на коме би била разматрана проблематика осипања деце из система школства буде организовано у септембру, када ће бити готово и истраживање које је у току.

**Чланови Одбора су се сагласили са овим предлогом.**

**Милица Дроњак** је обавестила чланове Одбора за права детета да је Одбору за рад, социјална питања, друштвену укљученост и смањење сиромаштва, чији је она председник, свакодневно стижу представке породиља и самохраних мајки, у којима оне указују на низ проблема са којима се суочавају.

Рекла је да је одржала састанак са представнцима удружења „Јелек“ из Гродске, на коме су изнети предлози за покретање иницијативе и измену Закона о раду у циљу оснаживања самохраних мајки.

**Предложила је да Одбор за права детета и Одбор за рад, социјална питања, друштвену укљученост и смањење сиромаштва организују заједничко јавно слушање крајем априла, на тему „Положај самохраних родиутеља и мере које треба предузети ради њиховог оснаживања“. Учесници би били Министарство рада, запошљавања и социјалне политике, Тим за социјално укључивање и смањење сиромаштва, Заштитник грађана, Комесаријат за избеглице, Национална служба за запошљавање, представници невладних оргнаизација и представници родитеља. Представници Удружења „Јелек“ би доставили списак свих удружења који се баве овим питањима.**

**Чланови Одбора за права детета су прихватили предлог Милице Дроњак.**

**Александра Јовић** је истакла да је УНИЦЕФ радио студију у вези са темом дечјих додатака, на основу које се дошло до података да 60% деце не добија дечје додатке, а половина од оних који их добијају, не би требало да их добијау. Издвајања из буџета за ове намене су већа од 10 милиона динара.

Нагласила је да је у Студији предложено низ мера за побољшање стања у овој области.

Указала је на потребу измене Закона о финасијској помоћи породици са децом, као и да је Министарство рада, запошљавања и социјалне политике заинтересовано да покрене поступак измену наведеног закона.

**Мр Небојша Стефановић** је истакао да Одбор за права детета има планиране активности управо у области финансијске подршке породицама са децом.

Нагласио је да ће бити формирана, између осталих, Радна група за контролу спровођења Закон о финансијској подршци породицама са децом, у сегменту који се односи на доделу дечјих додатака.

**Драгана Соћанин** је представила активности Удружење родитељ и оно што раде на терену.

Изразила је жељу да члановима Одбора представе анализу практичне политике на заштити породице, породиља, самојхраних мајки итд.

Указала је на важност да се покрене ова тема, као и да се повеже са осталим темама из ове области, како би се на најбољи начин припремиле измене и допуне Закона о финансијској подршци поропдице са децом, Породичног закона и Закона о раду.

**Председник** **Одбора** је изразио сагласност са датим предлозима и истакао да циљ формирања радних група у оквиру Одбора и јесте могућност праћења примене управо наведених закона.

Након окончане расправе у вези са овом тачком Дневног реда, председник Одбора је ставио на гласање усвајање предложених активности Одбора за права детета за период март-јун 2013. године и усаглашавање заједничких активности са УНИЦЕФ-ом.

Чланови Одбора су **једногласно** усвојили План активности Одбора за права детета за период март-јун 2013. године и усаглашавање заједничких активности са УНИЦЕФ-ом.

**ДРУГА ТАЧКА** - Договор у вези са образовањем радних група.

**Мр Небојша Стефановић** је потсетио чланове Одбора да је на претходној седници постигнут договор да ће председник Одбора донети одлуке о образовању шест радних група, како би се омогућила сврсисходна и ефикасна контрола над применом закона који су од стране чланова Одбора препознати као веома важни за заштиту права деце и побољшање њиховог положаја у Србији и то:

1. Радна група за праћење примене Закона о основама система образовања и васпитања у сегменту инклузивног образовања;
2. Радна група за праћење примене Закона о социјалној заштити у делу који се односи на развој услуга у заједници које су кључна подршка породицамау којима живе  деца са инвалидитетом;
3. Радна група за праћење примене Породичног закона у делу који се односи на заштиту деце од породичног насиља;
4. Радна група за праћење примене Закона о малолетним учиниоцима кривичних дела и кривичноправној заштити малолетних лица у делу који се односи на учешће малолетних лица у судским поступцима;
5. Радна група за праћење примене Закон о финансијској подршци породицама са децом, у сегменту који се односи на доделу дечјих додатака;
6. Радна група за представке и предлоге;

-Један члан Одбора ће, заједно са запосленима у служби Одбора пратити предлоге закона који улазе у скупштинску процедуру, а који су од непосредног значаја за остваривање делокруга рада Одбора за права детета.

Замолио је чланове Одбора да се према сопственим афинитетима и интересовањима кандидују за наведене радне групе што су они и учинили.

**ТРЕЋА ТАЧКА** – Иницирање измена члана 108. Кривичног законика.

**Мр Небојша Стефановић** је истакао да је Савет Европе усвојио 2007. године, у Ланзароту, Шпанија Конвенцију о заштити деце од сексуалног искоришћавања и сексуалног злостављања (Ланзарот коненција). Република Србија је ову конвенцију ратификовала у мају 2010. године.

У складу са Ланзарот конвенцијом државе потписнице су дужне да предузму следеће мере:

-Превентивне;

-Заштитне мере усмерене ка деци жртвама;

-Законодавне мере које подразумевају:

Предузимање свих неопходних мера како би се обезбедило да рок застаревања кривичног гоњења (рок за отпочињање кривичног поступка) за кривична дела сексуалног искоришћавања и злостављања деце буде довољно дуг да се током њега омогући делотворно отпочињање поступка пошто је жртва постала пунолетна.

Истакао је да према сада важећем законском решењу овај рок износи 6 година од последње учињене радње.

Нагласо је да се као недостаци у Кривичном законику, са аспекта имплементације одредби Конвенције, најчешће истичу:

-Неоправдано ниска запрећена казна у некиим кривичним делима;

-Рокови застарелости покретања кривичног поступка су прекратки и одређују се у зависности од дужине запрећене казне, па у неким случајевима покретање кривичног поступка застарева за 2 године. У том смислу најчешће се предлажу измене рокова застарелости и то:

-да рок застарелости треба да почне да тече од дана пунолетства жртве из разлога што су починиоци ових дела најчешће детету блиске особе, односно оне од којих дете зависи, па стога треба да му се омогући да поднесе пријаву онда када више не буде у положају зависности од извршиоца, јер жртва са навршених 18 година живота има више капацитета да штити своје интерсе.

-чак ни рок застарелости који би се рачунао од пунолетства није довољан (често млади и после навршеног пунолетства још годинама остају у заједници са родитељима или стараоцима услед економске зависности), па би требало предвидети да ова кривична дела не застаревају.

Указао је на чињницу да Закон различито третира починиоце ових кривичних дела зависно од узраста жртве, тј. прави се разлика да ли је жртва дете млађе од 14 година када је запрећена казна тежа, или је дете старије од 14 година (14-18 година), када је казна блажа. Полазећи од дефиниције да је дете свака особа млађа од 18 година и да рањивост детета постоји на свим узрастима докле год траје период одрастања, оваква разлика у закону је неоправдана.

Рекао је да се Заштитник грађана, нарочито заменик Заштитника грађана за права детета госпођа Лукшић Орландућ, као и читав тим Инцест Траума Центра – Београд, дуги низ година, веома посвећено, баве овом проблематиком и да су до сада покренули низ иницијатива како би се сексуално насиље над децом смањило, а рок застарелости покретања кривичног поступка продужио, или укинуо.

У расправи која је отворена у вези са овом тачком Дневног реда учешће су узели Душица Попадић и Дубравка Филиповски:

**Душица Попадић** је захвалила председнику и члановим Одбора што су узели у разматрање Иницијативе Инцест Тарума Центра за укидање застаревања гоњења починилаца кривичних дела сексуалног деликта према малолетним лицима.

Указала је на психолошки аспект сексуалне трауме као и да бол и траума не застаревају, али да садашњи Кривични законик каже супротно.

Нагласила је да је фактор који утиче на трауму исход на суду, јер само судска пресуда којом је починилац кажњен потврђује да је било сексуалног злостављања, а да у овом тренутку, ако истекне шест година од последњег акта сексуалног насиља, дело застарева.

Рекла је да је Инцест Траума Центар у новембру доставио материјал и брошуру који су дати члановима Одбора. У овим материјалима наглашено је да траума за собом носи много стида и много кривице. Инцест Траума Центтар ради са жртвама сексуалног насиља већ 20 година, а тим чине правници, психолози и психијатри, али да овим питањем треба да се бавимо сви заједно, јер оно није само правничко питање, нити питање једне невладине организације или странке, већ је животно питање и детета и одрасле особе која је преживела сексуално насиље. Према статистичким подацима Инцест Траума Центра у вези са сексуалним злостављањем деце, 82% починилаца сексуалног насиља су чланови породице. Ово посебно треба имати у виду када се говори о способности жртве да покрене кривични поступак, јер је потребно омогућити не само физичко одвајање овог лица од починиоца, већ је потребно да жртва стекне и психичку снагу и друштвену моћ да би могла да пкрене поступак пред судом. Тешка економска ситуације у многоме смањује могућност да се жртва осамостали.

Истакла је да је Инцест Траума Центар носилац иницијативе Савета Европе у Србији "Једно од петоро", а која има за циљ да помогне и заштити децу која су сексуално злостављана. Уколико измене закона буду усвојене, оне ће представљати опомену, свим будућим починиоцима ових кривичних дела, што ће у значајној мери утицати на смањење случајева у којима девојке које су биле жртве сексуалног злостављања, рано одлазе од куће и удају се како би прекинуле сексуално насиље коме су подвргнуте у кућу. Такође, чести су случајеви у којима сексуално злостављани адолесцент, уочава злостављање млађе сестре или брата и тада се одважи да пријави злостављача, како би спасило брата или сестру, иако је у његовом случају, истеком рока застарелости, могућност кривичног гоњења престала да постоји. Чести су случајеви инцеста које старијии људи, углавном деке врше према унуцима, а који никада не буду процесуирани.

**Дубравка Филиповски** је подржаала иницијативу, јер смо као држава, како је нагласила, обавезни на то и Ланзарот конвенцијом.

Указала је на постојање два циља која треба да буду постигнута. Прво ће се смањити број сексуалних деликата, а друго, велики број починилаца сексуалних деликата ће бити кажњено.

Истакла је да је Женска парламентарна мрежа прва препознала и подржала иницијативе о којима је било речи, на семинарима обукама које су чланице ове мреже прошле и замолила да се то има у виду.

Након закључене расправе у вези са овом тачком Дневног реда, председник Одбора је ставио на гласање

**О д л у к у**

-Да Одбор за права детета покрене иницијативу за допуну члана 108. Кривичног закниказа;

-Да народни посланици-чланови Одбора буду потписници Предлога закона за допуну Кривичног законика, а да овлашћени представник предлагача буде председник Одбора мр Небојша Стефановић.

Чланови Одбора су **једногласно** усвојели Одлуку.

**ТРЕЋА ТАЧКА** – Разно.

Расправа у вези са овом тачком Дневног реда није отварана.

Седница је закључена у 13,15 часова.

СЕКРЕТАР ОДБОРА ПРЕДСЕДНИКОДБОРА

Сања Пецељ мр Небојша Стефановић